Komisijos Sprendimas
2000 m. liepos 17 d.
dėl Europos išmetamųjų teršalų registro (EPER) įgyvendinimo pagal Tarybos direktyvos 96/61/EB dėl taršos integruotos prevencijos ir kontrolės (IPPC) 15 straipsnį
(pranešta dokumentu Nr. C(2000) 2004)
(tekstas svarbus EEE)
(2000/479/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. rugsėjo 24 d. Tarybos direktyvą 96/61/EB dėl taršos integruotos prevencijos ir kontrolės [1], ypač į jos 15 straipsnio 3 dalį,
kadangi:
(1) Direktyvos 96/61/EB 15 straipsnio 3 dalyje reikalaujama, kad valstybės narės parengtų pagrindinių išmetamųjų teršalų ir atitinkamų jų šaltinių aprašą ir pateiktų jo duomenis.
(2) Komisija skelbia minėto aprašo rezultatus kas treji metai ir, remdamasi Direktyvos 96/61/EB 19 straipsnyje nurodyta tvarka, nustato informacijos, kurią turi teikti valstybės narės, perdavimo formas ir duomenis.
(3) Šiame sprendime numatytos priemonės atitinka Direktyvos 96/61/EB 19 straipsnyje nurodyto Komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės pateikia Komisijai ataskaitą apie teršalų išmetimą iš visų atskirų objektų, naudojamų vienai ar kelioms Direktyvos 96/61/EB I priede išvardytoms veiklos rūšims vykdyti.
2. Ataskaitoje privaloma nurodyti visų teršalų, viršijančių slenkstines vertes, išmetimą į atmosferą ir vandenį; tiek teršalai, tiek jų slenkstinės vertės yra apibrėžiami A1 priede.
3. Išmetamųjų teršalų duomenys pateikiami kiekvieno objekto atžvilgiu, laikantis A2 priede nurodytos formos, pateikiant visų Direktyvos 96/61/EB I priede išvardytų veiklos rūšių aprašymą kartu su jų atitinkamų taršos šaltinių kategorijomis ir NOSE-P kodais, kaip nurodoma A3 priede.
4. Valstybės narės pateikia Komisijai apžvalginę ataskaitą apie visų išmetamųjų teršalų, apie kuriuos buvo pranešta, suminius dydžius šalies mastu kiekvienos šaltinio kategorijos atžvilgiu, nurodydamos pagrindinę I priedo veiklos rūšį ir ją atitinkantį NOSE-P kodą, kaip apibrėžiama A3 priede.
2 straipsnis
1. Valstybės narės kas treji metai teikia ataskaitas Komisijai.
2. Pirmąją ataskaitą, kurioje pateikiami 2001 m. išmetamųjų teršalų duomenys, valstybės narės Komisijai atsiunčia 2003 m. birželio mėn. (arba 2000 m. ar 2002 m. pasirinktinai, jeigu 2001 m. duomenų nėra).
3. Antrąją ataskaitą, kurioje pateikiami 2004 m. išmetamųjų teršalų duomenys, valstybės narės atsiunčia Komisijai 2006 m. birželio mėn.
4. Pradedant T = 2008 metais ir vėliau, taip pat priklausomai nuo antrojo ataskaitinio ciklo rezultatų valstybės narės raginamos Komisijai kasmet T metų gruodžio mėn. siųsti kitas ataskaitas apie T-1 metų emisijų duomenis.
3 straipsnis
1. Komisija padeda valstybėms narėms rengti seminarus savo šalyje ir iki 2000 m. gruodžio mėn., kartu su pramonės atstovais ir konsultuodamasi su Direktyvos 96/61/EB 19 straipsnyje nurodytu Komitetu, parengia orientacinį dokumentą dėl EPER įgyvendinimo.
2. Orientacinis dokumentas dėl EPER įgyvendinimo bus skirtas smulkiai paaiškinti ataskaitų formas ir duomenis, įskaitant apibrėžimų, duomenų kokybės, duomenų tvarkymo paaiškinimą, nuorodą į išmetamųjų teršalų įvertinimo būdus ir konkrečiam sektoriui taikytinus teršalų kiekvienai šaltinio kategorijai smulkesnius sąrašus, kaip nurodoma A3 priede.
3. Pasibaigus kiekvienam ataskaitiniam ciklui, Komisija skelbia valstybių narių pateiktų ataskaitų rezultatus ir per šešis mėnesius nuo valstybių narių ataskaitų pateikimo pagal 2 straipsnį datos peržiūri ataskaitinį procesą.
4 straipsnis
1. Visus ataskaitose pateiktus duomenis valstybės narės perduoda elektroniniu būdu.
2. Padedant Europos aplinkos agentūrai, Komisija ataskaitose pateiktus duomenis daro viešai prieinamus, išplatindama juos internete.
3. Konkretūs apibrėžimai, vartojami teikiant ataskaitas apie išmetamuosius teršalus, išdėstomi A4 priede.
5 straipsnis
Šis sprendimas yra skirtas valstybėms narėms.
Priimta Briuselyje, 2000 m. liepos 17 d.